Nege sterf toe Saps op verdagtes toesakFoto ter illustrasie. (Argieffoto) Nege verdagtes wat glo ŉ transitorooftog beplan het, is Donderdag tydens ŉ skietgeveg met die polisie oorlede. Lede van die Gautengse polisie se taktiese reaksiespan het Donderdag omstreeks 06:00 inligting ontvang dat verdagtes glo die rooftog beplan. Volgens brig. Athlenda Mathe, polisiewoordvoerder, het die polisie hulle na die gegewe adres in Sebokeng, Vanderbijlpark, gehaas waar ŉ skietgeveg tussen ŉ groep gewapende verdagtes en die polisie ontstaan ​​het. Volgens Bheki Cele, minister van polisie, was die rowers “gereed om toe te slaan”. Nege verdagtes is deur die polisie doodgeskiet en minstens drie is beseer. “Agt verdagtes is op die toneel dood verklaar, terwyl die negende verdagte in die hospitaal dood is,” sê Mathe. “Nog drie verdagtes is beseer en ook na die naaste hospitaal vir mediese behandeling geneem.” Die polisie het beslag gelê op ses gewere, ses kommersiële eenhede springstof wat gereed was om gebruik te word, asook vier voertuie. Lede van die springstof-eenheid het die opgespoorde springstof veilig verwyder. “Ek is vol vertroue dat die polisie vordering maak in die stryd teen ernstige misdrywe en geweldsmisdaad,” sê Cele. “Dit is ons teen hulle, ons kan nie saam met misdadigers regeer nie.”